ຕໍ່ໜ້າສະພາບການຂອງກະແສຟອງປະຕິວັດ ຂອງ 3 ຊາດ: ລາວ, ຫວຽດນາມ ແລະ ກໍາປູເຈຍ ທີ່ສຸກງອມ ສາມາດຍາດໄດ້ໄຊຊະນະຢ່າງລຽນຕິດ, ກອງປະຊຸມສູນກາງພັກ ໃນປີ 1975 ໄດ້ວາງທິດທາງ ແລະ ໜ້າທີ່ລວມໃນການຕໍ່ສູ້ຍາດເອົາໄຊຊະນະຂັ້ນສຸດທ້າຍ ຂອງການປະຕິວັດລາວ ໂດຍນໍາໃຊ້ 3 ບາດຄ້ອນຍຸດທະສາດ.
ພາຍຫລັງທີ່ໄດ້ມີການລຸກຮື້ຂຶ້ນຢຶດອໍານາດ ໃນຂອບເຂດທົ່ວປະເທດ ມາໃນວັນທີ 23 ສິງຫາ ປີ 1975 ຊາວນະຄອນຫລວງວຽງຈັນທຸກຊັ້ນຄົນ ໄດ້ໂຮມຊຸມນຸມໂຄ່ນລົ້ມອໍານາດການປົກຄອງເກົ່າເນົ່າເໝັນຂອງຈັກກະພັດລ່າເມືອງຂຶ້ນ ແລະ ພວກປະຕິການຂາຍຊາດຢ່າງສິ້ນເຊິງ, ອັນເປັນການມ້ວນທ້າຍຂອງຂະ ບວນຢຶດອຳນາດໃນຂອບເຂດທົ່ວປະເທດ ແລ້ວສ້າງຕັ້ງອໍານາດການປົກຄອງປະຕິວັດຂຶ້ນແທນ. ກອງປະຊຸມໃຫຍ່ຜູ້ແທນທົ່ວປະເທດ ໄດ້ໄຂຂຶ້ນຢ່າງສະຫງ່າຜ່າເຜີຍ ຢູ່ນະຄອນຫລວງວຽງຈັນ ມາໃນວັນທີ 2 ທັນວາ ປີ 1975 ກອງປະຊຸມໄດ້ເປັນເອກະສັນກັນ ຜ່ານບັນດາມະຕິອັນເປັນປະຫວັດການ: ຕົກລົງລົບລ້າງລະບອບລາຊາທິປະໄຕທີ່ຫລ້າສະໄໝ ແລະ ສະຖາປະນາລະບອບ ສາທາລະນະລັດ ປະຊາທິປະໄຕ ປະຊາຊົນ, ສ້າງ ຕັ້ງສະພາປະຊາຊົນສູງສຸດ, ແຕ່ງຕັ້ງປະທານປະເທດ, ສ້າງຕັ້ງລັດຖະບານ ສປປ ລາວ. ກໍານົດທຸງຊາດ, ເພງຊາດ ແລະ ພາສາທາງການ ເຊິ່ງເປັນການໄຂສັງກາດໃໝ່-ສັງກາດແຫ່ງເອກະລາດ ອິດສະຫລະພາບທີ່ແທ້ຈິງຂອງປະເທດຊາດ ແລະ ປະຊາຊົນລາວບັນດາເຜົ່າ. ຖືໄດ້ວ່າ ວັນທີ 2 ທັນວາ ປີ 1975 ເປັນວັນສ້າງຕັ້ງສະພາປະຊາຊົນສູງສຸດ ໃນເມື່ອກ່ອນ ກໍຄື ສະພາແຫ່ງຊາດໃນປັດຈຸບັນ.ສະພາປະຊາຊົນສູງສຸດ ຊຸດທີ I ປະກອບມີສະມາຊິກຈຳນວນ 45 ທ່ານ, ເພດຍິງ 4 ທ່ານ ກວມເອົາ 8,89% ໄດ້ເລືອກຕັ້ງເອົາທ່ານ ສຸພານຸວົງ ເປັນປະທານ; ທ່ານ ສີສົມພອນ ລໍວັນໄຊ, ທ່ານ ສີທົນ ກົມມະດໍາ, ທ່ານ ໄຟດ່າງ ລໍເບຼຍຢາວ ເປັນຮອງປະທານ ແລະ ທ່ານ ຄໍາສຸກ ແກ້ວລາ ເປັນຮອງ ປະ ທານ ທັງເປັນເລຂາທິການໃຫຍ່ສະພາປະຊາຊົນສູງສຸດ ຊຸດທີ I, ປະກອບມີ 3 ກໍາມາທິການຄື: ກໍາມາທິການຮ່າງລັດຖະທໍາມະນູນ, ກໍາມາທິການລັດຖະບັນຍັດ ແລະ ກົດໝາຍເລືອກຕັ້ງ, ກໍາມາທິການແຜນການ ແລະ ການເງິນ ແລະ ຫ້ອງວ່າການ.
ສະພາປະຊາຊົນສູງສຸດ ຊຸດທີ I ໄດ້ເຮັດບົດບາດຕົ້ນຕໍໃນການເຕົ້າໂຮມຄວາມສາມັກຄີປວງຊົນ ລາວທັງຊາດ, ປົກປັກຮັກສາໝາກຜົນຂອງການປະຕິວັດ ກໍຄືຄວາມເປັນເອກະລາດແຫ່ງຊາດໄວ້ໄດ້ຢ່າງ ໝັ້ນຄົງ. ຟື້ນຟູເສດຖະກິດ, ວັດທະນະທໍາ-ສັງຄົມ, ຮໍາບາດແຜສົງຄາມ ແລະ ປົວແປງຊີວິດການເປັນຢູ່ ຂອງປວງຊົນລາວບັນດາເຜົ່າໃຫ້ນັບມື້ດີຂຶ້ນ, ເພື່ອປະຕິບັດ 2 ໜ້າທີ່ຍຸດທະສາດ ຄື: ປົກປັກຮັກສາ ແລະ ສ້າງສາປະເທດຊາດ ໄດ້ພິຈາລະນາ ແລະ ຮັບຮອງເອົາແຜນພັດທະນາເສດຖະກິດ-ສັງຄົມແຫ່ງຊາດ 5 ປີ ເທື່ອທີ I (1980-1985).
ໂດຍປະຕິບັດຕາມແນວທາງການປ່ຽນແປງໃໝ່ຮອບດ້ານ ແລະ ມີຫລັກການຂອງພັກ, ມາໃນວັນທີ 26 ມີນາ 1989 ໄດ້ມີການເລືອກຕັ້ງສະມາຊິກສະພາປະຊາຊົນສູງສຸດ ຊຸດທີ II ມີສະມາຊິກ 79 ທ່ານ, ເພດຍິງ 6 ທ່ານ ກວມເອົາ 6,33% ໄດ້ເລືອກຕັ້ງເອົາທ່ານ ໜູຮັກ ພູມສະຫວັນ ເປັນປະທານ, ທ່ານ ທອງສິງ ທໍາມະວົງ ເປັນຮອງປະທານ, ມີຄະນະປະຈໍາ 6 ທ່ານ ແລະ ປະກອບມີ 5 ກໍາມາທິການ ຄື: ກໍາມາທິການກົດໝາຍ, ກໍາມາທິການແຜນການ ແລະ ການເງິນ, ກໍາມາທິການເລຂານຸການ, ກໍາມາທິການວັດທະນະທໍາ-ສັງຄົມ, ກໍາມາທິການພົວພັນຕ່າງປະເທດ ແລະ ຫ້ອງວ່າການ.
ສະພາປະຊາຊົນສູງສຸດ ຊຸດທີ II, ມີຜົນງານອັນໃຫຍ່ຫລວງໃນການຮ່າງລັດຖະທໍາມະນູນແຫ່ງ ຊາດ ສະບັບທໍາອິດຂອງ ສປປລາວ ເຊິ່ງຖືກຮັບຮອງເອົາໃນກອງປະຊຸມສະໄໝສາມັນເທື່ອທີ 6 ຂອງສະ ພາປະຊາຊົນສູງສຸດ ຊຸດທີ II ໃນວັນທີ 14 ສິງຫາ 1991 ແລະ ໄດ້ປະກາດໃຊ້ຕາມລັດຖະດໍາລັດຂອງ ປະທານປະເທດ ສະບັບເລກທີ 55/ປທປທ, ລົງວັນທີ 15 ສິງຫາ 1991.
ປະຕິບັດຕາມລັດຖະທໍາມະນູນ ແຫ່ງ ສປປລາວ ໃນວັນທີ 20 ທັນວາ 1992 ໄດ້ມີການເລືອກ ຕັ້ງສະມາຊິກສະພາແຫ່ງຊາດ ຊຸດທີ III, ປະກອບມີ 85 ທ່ານ, ເພດຍິງ 8 ທ່ານ ກວມເອົາ 9,41%, ໄດ້ເລືອກຕັ້ງເອົາ ທ່ານ ສະໝານ ວິຍະເກດ ເປັນປະທານ, ທ່ານ ຄໍາບູ່ ສຸນິໄຊ ແລະ ທ່ານ ວົງເພັດ ໄຊເກີຢາຈົງຕົວ ເປັນຮອງປະທານ, ມີຄະນະປະຈໍາ 7 ທ່ານ ແລະ ປະກອບມີ 6 ກໍາມາທິການ ຄື: ກໍາມາທິການເລຂານຸການ, ກໍາມາທິການກົດໝາຍ, ກໍາມາທິການເສດຖະກິດ-ແຜນການ ແລະ ການເງິນ, ກໍາມາທິການວັດທະນະທໍາ-ສັງຄົມ, ກໍາມາທິການບັນດາເຜົ່າ, ກໍາມາທິການການຕ່າງປະເທດ ແລະ ຫ້ອງວ່າການສະພາແຫ່ງຊາດ. ສໍາລັບຢູ່ທ້ອງຖິ່ນ ໄດ້ສ້າງຕັ້ງໜ່ວຍສະມາຊິກສະພາແຫ່ງຊາດປະຈໍາເຂດເລືອກຕັ້ງ ເຊິ່ງປະກອບດ້ວຍ 18 ເຂດເລືອກຕັ້ງ.
ໃນກອງປະຊຸມຄັ້ງປະຖົມມະລືກຂອງສະພາແຫ່ງຊາດຊຸດທີ III, ໄດ້ຮັບຮອງເອົາການປ່ຽນຊື່ ຈາກສະພາປະຊາຊົນສູງສຸດ ມາເປັນສະພາແຫ່ງຊາດ ເພື່ອໃຫ້ສອດຄ່ອງກັບການປະຕິບັດພາລະບົດບາດ, ສິດ ແລະ ໜ້າທີ່ ຕາມທີ່ໄດ້ກໍານົດໄວ້ໃນລັດຖະທໍາມະນູນ ແລະ ກົດໝາຍວ່າດ້ວຍສະພາແຫ່ງຊາດ.
ສໍາພາດທ່ານ ທອງສິງ ທໍາມະວົງ ອະດີດຮອງປະທານສະພາປະຊາຊົນສູງສຸດ ຊຸດທີ II 0,5 ນາທີ ວັນທີ 21 ທັນວາ ປີ 1997 ໄດ້ມີການເລືອກຕັ້ງສະມາຊິກສະພາແຫ່ງຊາດ ຊຸດທີ IV, ປະກອບມີ 99 ທ່ານ, ເພດຍິງ 21 ທ່ານ ກວມເອົາ 21,21%, ໄດ້ເລືອກຕັ້ງເອົາທ່ານ ສະໝານ ວິຍະເກດ ເປັນປະ ທານ, ທ່ານ ຄໍາບູ່ ສຸນິໄຊ, ທ່ານ ວົງເພັດ ໄຊເກີຢາຈົງຕົວ, ທ່ານ ນາງ ອ່ອນຈັນ ທໍາມະວົງ ເປັນຮອງປະທານ; ມີຄະນະປະຈໍາ 8 ທ່ານ.
ມາໃນວັນທີ 24 ກຸມພາ 2002 ໄດ້ມີການເລືອກຕັ້ງສະມາຊິກສະພາແຫ່ງຊາດ ຊຸດທີ V, ປະ ກອບມີ 109 ທ່ານ, ເພດຍິງ 25 ທ່ານ ກວມເອົາ 22,94%, ໄດ້ເລືອກຕັ້ງເອົາ ທ່ານ ສະໝານ ວິຍະເກດ ເປັນປະທານ ແລະ ທ່ານ ນາງ ປານີ ຢາທໍ່ຕູ້ ເປັນຮອງປະທານ. ມີຄະນະປະຈໍາ 7 ທ່ານ.
ໃນກອງປະຊຸມສະໄໝສາມັນເທື່ອທີ 3 ຂອງສະພາແຫ່ງຊາດຊຸດທີ V ໄດ້ພິຈາລະນາ ແລະຮັບຮອງເອົາລັດຖະທໍາມະນູນສະບັບປັບປຸງ ຄັ້ງທີ 1 ເຊິ່ງເຫດຜົນໃນການປັບປຸງ ແມ່ນເພື່ອສືບຕໍ່ຜັນຂະ ຫຍາຍແນວທາງການປ່ຽນແປງໃໝ່ຮອບດ້ານ ແລະມີຫຼັກການຂອງພັກເຮົາ ໂດຍສະເພາະແມ່ນການຊຸກຍູ້ສົ່ງເສີມດ້ານເສດຖະກິດ, ການລົງທຶນ ຕິດພັນກັບວຽກງານປ້ອງກັນຊາດ-ປ້ອງກັນຄວາມສະຫງົບ.
ວັນທີ 30 ເມສາ 2006 ໄດ້ເລືອກຕັ້ງສະມາຊິກສະພາແຫ່ງຊາດ ຊຸດທີ VI, ປະກອບມີ 115 ທ່ານ, ເພດຍິງ 29 ທ່ານ ກວມເອົາ 25,21%, ໄດ້ເລືອກຕັ້ງເອົາທ່ານ ທອງສິງ ທໍາມະວົງ ເປັນປະທານ, ທ່ານ ນາງ ປານີ ຢາທໍ່ຕູ້ ແລະ ທ່ານ ໄຊສົມພອນ ພົມວິຫານ ເປັນຮອງປະທານ, ມີຄະນະປະຈໍາ 9 ທ່ານ.
ໃນວັນທີ 30 ເມສາ 2011 ໄດ້ເລືອກຕັ້ງສະມາຊິກສະພາແຫ່ງຊາດ ຊຸດທີ VII, ປະກອບມີ 132 ທ່ານ, ເພດຍິງ 33 ທ່ານ ກວມເອົາ 25%; ໄດ້ເລືອກຕັ້ງເອົາ ທ່ານ ນາງ ປານີ ຢາທໍ່ຕູ້ ເປັນປະທານ, ທ່ານ ໄຊສົມພອນ ພົມວິຫານ ແລະ ທ່ານ ສົມພັນ ແພງຄໍາມີ ເປັນຮອງປະທານ, ມີຄະນະປະຈໍາ 10 ທ່ານ.
ມາຮອດກອງປະຊຸມສະໄໝສາມັນເທື່ອທີ 10 ສະພາແຫ່ງຊາດຊຸດທີ VII ໄດ້ຮັບຮອງເອົາລັດຖະ ທໍາມະນູນສະບັບປັບປຸງ ຄັ້ງທີ 2 ເຊິ່ງເຫດຜົນໃນການປັບປຸງ ແມ່ນເພື່ອຜັນຂະຫຍາຍທິດຊີ້ນໍາວຽກງານ 3 ສ້າງຂອງພັກເຮົາ ໃຫ້ເຂົ້າສູ່ລວງເລິກ ເຊິ່ງໄດ້ປັບປຸງລະບົບກົງຈັກການຈັດຕັ້ງຂອງອົງການລັດ ໃຫ້ມີຄວາມໜັກແໜ້ນເຂັ້ມແຂງ ຕອບສະໜອງຄວາມຮຽກຮ້ອງຕ້ອງການໃນການຄຸ້ມຄອງລັດ, ຄຸ້ມຄອງເສດຖະກິດ-ສັງຄົມດ້ວຍກົດໝາຍມີຄວາມສັກສິດ ແລະ ເຂັ້ມງວດ.
ໂຄງປະກອບກົງຈັກຂອງສະພາແຫ່ງຊາດ ແຕ່ຊຸດທີ IV ຫາຊຸດທີ VII ປະກອບມີ 6 ກໍາມາທິການ ຄື: ກໍາມາທິການກົດໝາຍ, ກໍາມາທິການເສດຖະກິດ ແຜນການ ແລະການເງິນ, ກໍາມາທິການວັດທະນະທໍາ-ສັງຄົມ, ກໍາມາທິການບັນດາເຜົ່າ, ກໍາມາທິການປ້ອງກັນຊາດ-ປ້ອງກັນຄວາມສະຫງົບ ແລະ ກໍາມາທິການການຕ່າງປະເທດ, ຫ້ອງວ່າການສະພາແຫ່ງຊາດ ແລະ ຄະນະສະມາຊິກສະພາແຫ່ງຊາດປະຈໍາເຂດເລືອກຕັ້ງ 18 ເຂດເລືອກຕັ້ງ.
ວັນທີ 20 ເມສາ 2016 ໄດ້ເລືອກຕັ້ງສະມາຊິກສະພາແຫ່ງຊາດ ຊຸດທີ VIII, ປະກອບມີ 149 ທ່ານ, ເພດຍິງ 41 ທ່ານ ກວມເອົາ 27,52%, ໄດ້ເລືອກຕັ້ງເອົາ ທ່ານ ນາງ ປານີ ຢາທໍ່ຕູ້ ເປັນປະທານ, ທ່ານ ພົນໂທ ແສງນວນ ໄຊຍະລາດ, ທ່ານ ສົມພັນ ແພງຄໍາມີ, ທ່ານ ບຸນປອນ ບຸດຕະນະວົງ ແລະທ່ານ ນາງ ສີໃສ ລືເດດມູນສອນ ເປັນຮອງປະທານ. ມີຄະນະປະຈໍາ 14 ທ່ານ, ປະກອບດ້ວຍ 8 ກໍາມາທິການ ເພີ່ມຂຶ້ນຈາກສະພາແຫ່ງຊາດຊຸດຜ່ານມາ 2 ກໍາມາທິການ ຄື: ກຳມາທິການຍຸຕິທຳ, ກຳມາທິການແຜນການ ການເງິນ ແລະ ການກວດສອບ, ປ່ຽນຊື່ຫ້ອງວ່າການສະພາແຫ່ງຊາດໃນເມື່ອກ່ອນ ມາເປັນຄະນະເລຂາທິການສະພາແຫ່ງຊາດ ສໍາລັບຢູ່ທ້ອງຖິ່ນຮັກສາກົງຈັກຄະນະສະມາຊິກສະພາແຫ່ງຊາດປະຈໍາເຂດເລືອກຕັ້ງ. ນອກນັ້ນ, ແຕ່ສະພາແຫ່ງຊາດ ຊຸດທີ VII ເປັນຕົ້ນມາ ຄະນະປະຈໍາສະພາແຫ່ງຊາດ ໄດ້ສ້າງຕັ້ງກົງຈັກເສນາທິການຊ່ວຍວຽກຄື: ຄະນະສະມາຊິກສະພາແຫ່ງຊາດເພດຍິງ, ຄະນະຮັບ ຜິດຊອບວຽກງານເຂດເລືອກຕັ້ງ ແລະ ສະຖາບັນຄົ້ນຄວ້ານິຕິກຳສະພາແຫ່ງຊາດ.
ຕະຫລອດໄລຍະ 45 ປີຜ່ານມາ, ສະພາແຫ່ງຊາດ ໄດ້ເອົາໃຈໃສ່ປະຕິບັດພາລະບົດບາດ, ສິດ ແລະ ໜ້າທີ່ຂອງຕົນຕາມທີ່ລັດຖະທໍາມະນູນ ແລະ ກົດໝາຍກໍານົດດ້ວຍຄວາມຮັບຜິດຊອບສູງ. ໃນນັ້ນ, ສາມາດພິຈາລະນາຮັບຮອງເອົາລັດຖະທໍາມະນູນ ແລະ ກົດໝາຍ ໄດ້ທັງໝົດ 152 ສະບັບ; ເຊິ່ງກວມເອົາຂົງເຂດປົກຄອງ ແລະຍຸຕິທໍາ, ຂົງເຂດປ້ອງກັນຊາດ-ປ້ອງກັນຄວາມສະຫງົບ, ຂົງເຂດເສດຖະກິດ, ຂົງເຂດວັດທະນະທໍາ-ສັງຄົມ ແລະ ຂົງເຂດການຕ່າງປະເທດ.
ສະພາແຫ່ງຊາດ ໄດ້ພິຈາລະນາຮັບຮອງເອົາໂຄງປະກອບກົງຈັກຂອງສະພາແຫ່ງຊາດ, ລັດຖະບານ, ເລືອກຕັ້ງປະທານປະເທດ, ຮອງປະທານປະເທດ, ປະທານສະພາແຫ່ງຊາດ, ຮອງປະທານສະພາແຫ່ງຊາດ ແລະ ຄະນະປະຈໍາສະພາແຫ່ງຊາດ, ນາຍົກລັດຖະມົນຕີ, ຫົວໜ້າອົງການໄອຍະການປະຊາຊົນສູງສຸດ, ສານປະຊາຊົນສູງສຸດ, ປະທານອົງການກວດສອບແຫ່ງລັດ; ຮັບຮອງເອົາການສະເໜີແຕ່ງຕັ້ງປະ ທານ, ຮອງປະທານກໍາມາທິການ, ເລຂາທິການສະພາແຫ່ງຊາດ, ຮອງນາຍົກລັດຖະມົນຕີ ແລະສະ ມາຊິກລັດຖະບານ, ພິຈາລະນາ ແລະ ຮັບຮອງເອົາແຜນຍຸດທະສາດ, ແຜນພັດທະນາເສດຖະກິດ-ສັງຄົມແຫ່ງຊາດ, ແຜນງົບປະມານແຫ່ງລັດ, ແຜນເງິນຕາໃນແຕ່ລະໄລຍະ, ແຜນການລົງທຶນຂະໜາດໃຫຍ່ ໂດຍສະເພາະການກໍ່ສ້າງເສັ້ນທາງລົດໄຟຄວາມໄວສູງ ແຕ່ບໍ່ເຕັນຫານະຄອນຫລວງວຽງຈັນ; ໄດ້ຮັບຮອງເອົາການສ້າງຕັ້ງແຂວງໄຊສົມບູນ, ຊື່ເອີ້ນ ແລະ ຈໍານວນຊົນເຜົ່າໃນ ສປປ ລາວ ເຊິ່ງມີຈໍານວນ 50 ຊົນເຜົ່າ ແລະ ໄດ້ຈັດຕາມ 4 ໝວດພາສາຄື: ໝວດພາສາລາວ-ໄຕ, ໝວດພາສາມອນ-ຂະແມ, ໝວດພາສາມົ້ງ-ອິວມຽນ ແລະ ໝວດພາສາຈີນ-ຕິເບດ; ພິຈາລະນາ, ຮັບ ຮອງເອົາການເຄື່ອນໄຫວວຽກງານຂອງສະພາແຫ່ງຊາດ, ອົງການໄອຍະການປະຊາຊົນສູງສຸດ, ສານປະຊາ ຊົນສູງສຸດ, ອົງການກວດສອບແຫ່ງລັດ. ຄຽງຄູ່ກັນນັ້ນ, ຄະນະປະຈຳສະພາແຫ່ງຊາດ ໄດ້ຕົກລົງໃຫ້ສັດຕະຍາບັນແກ່ສັນຍາ ແລະ ສົນທິ ສັນຍາສາກົນ ລວມທັງໝົດ 149 ສະບັບ ເຊິ່ງພົວພັນກັບຂົງເຂດການ ເມືອງ-ຄວາມໝັ້ນຄົງ, ເສດຖະ ກິດ-ການຄ້າ, ການລົງທຶນ, ວັດທະນະທໍາ-ສັງຄົມ ແລະ ຂົງເຂດອື່ນໆ.
ນອກຈາກນັ້ນ ສະພາແຫ່ງຊາດ ຍັງໄດ້ເພີ່ມທະວີການຕິດຕາມກວດກາການເຄົາລົບປະຕິບັດລັດ ຖະທໍາມະນູນ, ກົດໝາຍຂອງບັນດາອົງການລັດ. ຜ່ານການຕິດຕາມກວດກາ ເຮັດໃຫ້ການຄຸ້ມຄອງລັດ, ຄຸ້ມຄອງເສດຖະກິດ-ສັງຄົມຕາມກົດໝາຍ ນັບມື້ມີຜົນສັກສິດ, ການຄຸ້ມຄອງງົບປະມານຂອງລັດ ມີປະສິດທິຜົນສູງຂຶ້ນ, ປາກົດການຫຍໍ້ທໍ້ໃນສັງຄົມ ໄດ້ຮັບການແກ້ໄຂຢ່າງຕໍ່ເນື່ອງ.
ປະຕິບັດແນວທາງການຕ່າງປະເທດຂອງພັກ ສະພາແຫ່ງຊາດ ໄດ້ເສີມຂະຫຍາຍການພົວພັນຮ່ວມມືກັບລັດຖະສະພາບັນດາປະເທດ ໃນພາກພື້ນ ແລະສາກົນ ເຊິ່ງໄດ້ເອົາໃຈໃສ່ສືບຕໍ່ເສີມຂະຫຍາຍການຮ່ວມມືກັບສະພາແຫ່ງຊາດປະເທດເພື່ອນມິດຍຸດທະສາດ ພິເສດ, ສະພາແຫ່ງຊາດລາວ ໄດ້ຮັບການສະໜັບສະໜູນຊ່ວຍເຫລືອຈາກ ສສ.ຫວຽດນາມ ແລະ ສປຈີນ ສະແດງອອກແລກປ່ຽນການຢ້ຽມຢາມຄະນະຜູ້ແທນຂັ້ນສູງ ແລະ ລະດັບຕ່າງໆ, ການຍົກສູງຂີດຄວາມສາມາດໃຫ້ແກ່ສະມາຊິກສະພາແຫ່ງຊາດ, ສະມາ ຊິກສະພາປະຊາຊົນຂັ້ນແຂວງ,ເສນາທິການຮັບໃຊ້ວຽກງານຂອງສະພາແຫ່ງຊາດ, ການຊ່ວຍເຫລືອທາງດ້ານເຕັກນິກອຸປະກອນ ແລະ ການກໍ່ສ້າງພື້ນຖານໂຄງລ່າງ.
ສະພາແຫ່ງຊາດ ໄດ້ເຂົ້າເປັນສະມາຊິກຂອງ 11 ອົງການ ແລະ 2 ເວທີປຶກສາຫາລື, ໄດ້ສ້າງຕັ້ງຄະນະມິດຕະພາບ ກັບບັນດາລັດຖະສະພາປະເທດເພື່ອນມິດ ຈໍານວນ 33 ປະເທດ ເຊິ່ງໄດ້ເຄື່ອນໄຫວແລກ ປ່ຽນການຢ້ຽມຢາມສັນຖະວະໄມຕີເຊິ່ງກັນ ແລະ ກັນ ໂດຍໄດ້ຮັບການເຊື່ອໝັ້ນ, ໄວ້ວາງໃຈຈາກເພື່ອນມິດສາກົນ ສະພາແຫ່ງຊາດ ຍັງໄດ້ຮັບກຽດເປັນເຈົ້າພາບຈັດກອງປະຊຸມລະດັບພາກພື້ນ ແລະ ສາ ກົນຈໍານວນໜຶ່ງ.
ເພື່ອຕອບສະໜອງຄວາມຮຽກຮ້ອງຕ້ອງການໜ້າທີ່ການເມືອງແຕ່ລະໄລຍະ ສະພາແຫ່ງຊາດໄດ້ ເອົາໃຈໃສ່ສ້າງຄວາມເຂັ້ມແຂງໃຫ້ສະມາຊິກສະພາແຫ່ງຊາດ ແລະ ເສນາທິການ, ກໍ່ສ້າງພື້ນຖານໂຄງລ່າງ ແລະ ວັດຖຸອຸປະກອນເຕັກນິກຮັບໃຊ້ຢ່າງເໝາະສົມ ເຊິ່ງເຮັດໃຫ້ການປະຕິບັດສິດ ແລະ ໜ້າທີ່ຂອງສະພາແຫ່ງຊາດ ນັບມື້ມີຄຸນນະພາບສູງຂຶ້ນ.
45 ປີແຫ່ງການເຕີບໃຫຍ່ຂະຫຍາຍຕົວຂອງສະພາແຫ່ງຊາດ ໄປຄຽງຄູ່ກັບການເຕີບໃຫຍ່ຂະ ຫຍາຍຕົວຂອງ ສປປລາວ ເຊິ່ງໄດ້ປະກອບສ່ວນສໍາຄັນ ເຂົ້າໃນການເພີ່ມທະວີຄວາມສາມັກຄີເປັນປຶກແຜ່ນຂອງທົ່ວປວງຊົນລາວທັງຊາດ ພາຍໃຕ້ການນໍາພາຂອງພັກ ກໍຄືການສືບຕໍ່ສ້າງ ແລະ ບູລະນະລະ ບອບປະຊາ ທິປະໄຕ ປະຊາຊົນ, ໃຫ້ມີຄວາມໜັກແໜ້ນ ເຂົ້າໃນພາລະກິດປົກປັກຮັກສາ ແລະ ສ້າງສາພັດທະນາປະ ເທດຊາດຂອງພວກເຮົາ ຕາມຈຸດໝາຍສັງຄົມນິຍົມ.